Document ID: 32007R0850

KOMISIJAS REGULA (EK) Nr. 850/2007
(2007. gada 19. jūlijs),
ar kuru groza Regulu (EK) Nr. 378/2005 par sīki izstrādātiem noteikumiem, lai piemērotu Eiropas Parlamenta un Padomes Regulu (EK) Nr. 1831/2003 attiecībā uz Kopienas references laboratorijas pienākumiem un uzdevumiem saistībā ar pārtikas piedevu atļauju pieteikumiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1), un jo īpaši tās 21. panta trešo daļu,
tā kā:
(1)
Regulā (EK) Nr. 1831/2003 nosaka Kopienas procedūru attiecībā uz atļaujām dzīvnieku ēdināšanas pārtikas piedevu lietošanai un laišanai tirgū. Tā nosaka, ka jebkurai personai, kura vēlas saņemt atļauju attiecībā uz pārtikas piedevu vai pārtikas piedevas jaunu pielietojumu, ir jāiesniedz Komisijai atļaujas pieteikums (“pieteikums”) saskaņā ar attiecīgo regulu.
(2)
Bez tam Regula (EK) Nr. 1831/2003 paredz izveidot Kopienas references laboratoriju (KRL), kura veic noteiktus pienākumus un uzdevumus, kas ir noteikti regulas II pielikumā. Minētā regula nosaka arī, ka KRL var palīdzēt valstu references laboratoriju konsorcijs.
(3)
Regula (EK) Nr. 378/2005 nosaka sīki izstrādātus noteikumus Regulas (EK) Nr. 1831/2003 piemērošanai attiecībā uz KRL pienākumiem un uzdevumiem.
(4)
Regulas (EK) Nr. 378/2005 4. panta 1. punkts nosaka, ka KRL no pieteikuma iesniedzēja iekasē maksu par katru pieteikumu (“maksa”). Bez tam minētās regulas II pielikumā dots valstu references laboratoriju saraksts.
(5)
Pēc Regulas (EK) Nr. 378/2005 stāšanās spēkā maksas apjoms nav labots un tas jāpalielina, ņemot vērā kopš tā laika uzkrāto pieredzi.
(6)
Čehija, Īrija, Ungārija un Somija ir informējušas Komisiju, ka mainītas dažas detaļas viņu to references laboratoriju nosaukumos, kuras piedalās konsorcijā. Attiecīgi sarakstu Regulas (EK) Nr. 378/2005 II pielikumā aizstāj ar sarakstu šīs regulas pielikumā.
(7)
Tāpēc Regula (EK) Nr. 378/2005 ir attiecīgi jāgroza.
(8)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 378/2005 groza šādi.
1)
Regulas 4. panta 1. punktu aizstāj ar šādu:
“1. KRL no pieteikuma iesniedzēja iekasē maksu EUR 6 000 apmērā par katru pieteikumu (“maksa”).”
2)
Regulas II pielikumu aizstāj ar šīs regulas pielikuma tekstu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 19. jūlijā

Labels: 17
7
0
6
15